ভোটগণনা শুরু হতেই এ কী ছবি বিহারে! দেখুন বড় আপডেট

ওয়েব ডেস্ক: বিহার বিধানসভা নির্বাচনে (Bihar Assembly Election) ক্রমশ স্পষ্ট হচ্ছে এনডিএ-র জয়ের ছবি। প্রথম দফার গণনায় (Bihar Assembly Election Result 2025) জয়-পরাজয়ের প্রাথমিক ট্রেন্ডেই ম্যাজিক ফিগার পেরিয়ে এগোচ্ছে বিজেপি–জেডিইউ জোট। ২৪৩ আসনের মধ্যে ইতিমধ্যেই প্রায় ১৮০ আসনের দোরগোড়ায় পৌঁছে গিয়েছে এনডিএ (NDA)। এর মধ্যেই নজর কাড়ছে নীতীশ কুমারের দলের অবিশ্বাস্য প্রত্যাবর্তন।

এখনও পর্যন্ত ৭২টিরও বেশি আসনে এগিয়ে নীতীশ কুমারের (Nitish Kumar) জেডিইউ। অন্যদিকে, ৭৪ আসনে এগিয়ে বিহারের সবচেয়ে বড় দল হয়ে ওঠার পথে বিজেপি (BJP)। সর্বশেষ প্রাপ্ত সংখ‌্যানুসারে, এনডিএ এগিয়ে রয়েছে ১৭২ আসনে। তার মোকাবিলায় মহাগঠবন্ধন (Mahagathbandhan) এগোচ্ছে ৬৭টি আসনে। জন সুরাজের তরফে একজন প্রার্থী এগিয়ে আছেন, পাশাপাশি কয়েকজন নির্দলও তুমুল লড়াই তৈরি করেছেন বিভিন্ন কেন্দ্রে।

আরও পড়ুন: বিহারে ম্যাজিক ফিগার পেরোবে NDA? ফলাফলের ট্রেন্ড কেমন?

প্রার্থী পর্যায়ের লড়াইয়েও দেখা যাচ্ছে জমজমাট চিত্র। আপাতত নিজেদের আসনে এগিয়ে রয়েছেন তেজস্বী যাদব, মৈথিলি ঠাকুর, অনন্ত সিং এবং সম্রাট চৌধুরি। তবে পিছিয়ে রয়েছেন লালুপুত্র তেজপ্রতাপ যাদব।

ফল ঘোষণার আগেই রাজনৈতিক শিবিরে উৎসবের পরিবেশ। আরজেডি নেতার বাড়িতে শুরু হয়েছে রসগোল্লা, লিট্টি-চোখা বিলি। অন্যদিকে দিল্লির বিজেপি সদর দফতরে চলছে জিলিপি ও ছাতুর পরোটা দিয়ে সমান উৎসবের প্রস্তুতি। এককথায়, বেলা বাড়ার সঙ্গে এটা পরিষ্কার হয়ে যাচ্ছে যে, বিহারে আবারও সরকার গঠনের পথে এগোচ্ছে এনডিএ জোট।