কর্মসংস্থান ইস্যুতে মোদি, নীতীশকে নিশানা! বিরাট মন্তব্য রাহুল গান্ধীর

ওয়েব ডেস্ক: শেষ দফার ভোটের আগে বিহারে (Bihar Assembly Election) প্রচারের ঝড় তুলেছে মহাগঠবন্ধন (Mahagahtbandhan)। ছুটির দিনে চুটিয়ে প্রচার করছেন কংগ্রেস (Congress) নেতা রাহুল গান্ধী (Rahul Gandhi)। বিহারের কিষাণগঞ্জে রবিবার এক নির্বাচনী জনসভায় প্রধানমন্ত্রী নরেন্দ্র মোদি (Narendra Modi) ও মুখ্যমন্ত্রী নীতীশ কুমারের (Nitish Kumar) বিরুদ্ধে তীব্র আক্রমণ শানালেন লোকসভার বিরোধী দলনেতা। দেশের কর্মসংস্থানের সুযোগ নষ্ট করা থেকে শুরু করে ভোটচুরির অভিযোগ— একাধিক বিষয়ে এনডিএ জোটকে তোপ দাগলেন তিনি।

রাহুল গান্ধীর অভিযোগ, “দেশের সব চাকরি ও কাজের সুযোগ ধ্বংস করে দিয়েছেন মোদি ও নীতীশ। আদানিদের একর প্রতি এক টাকার দরে জমি দেওয়া হয়েছে, অথচ তাঁরা সেই জমিতে কোনও খাদ্য প্রক্রিয়াকরণ কারখানাই গড়েনি।” এর মাধ্যমে মোদি ও নীতীশ রাজ্যের যুব সমাজের ভবিষ্যৎ ধ্বংস করে দিয়েছে বলে অভিযোগ তোলেন কংগ্রেস নেতা।

আরও পড়ুন: “হ্যারিকেন নয়, এলইডি জ্বলবে বিহারে…,” RJD-কে নিশানা যোগীর

পাশাপাশি এদিন নির্বাচন কমিশনের নিরপেক্ষতা নিয়েও প্রশ্ন তোলেন রাহুল গান্ধী। তাঁর বক্তব্য, “মোদি ও প্রধান নির্বাচন কমিশনার মিলে ভোট চুরি করছেন। আমি অভিযোগ করেছি, কিন্তু কেউ তা অস্বীকার করতে পারেনি, কারণ সত্যিটা স্পষ্ট।” রাহুল দাবি করেন, বিজেপি আগেও হারিয়ানায়, মহারাষ্ট্রে এবং মধ্যপ্রদেশে ভোট চুরি করে সরকার গঠন করেছে। তাঁর কথায়, “এখন সেই একই খেলা চলছে বিহারেও। বিজেপির নেতারা দু’টি রাজ্যে ভোট দেন। একবার এখানে, আরেকবার ওখানে।”

সভায় রাহুল আরও বলেন, “শুধু নির্বাচনের নয়, এই লড়াই দুটি আদর্শের। একদিকে রয়েছে আরএসএস, যারা জাতপাত, ভাষা ও ধর্মের নামে মানুষকে ভাগ করছে। অন্যদিকে রয়েছে কংগ্রেস ও মহাগঠবন্ধন, যারা প্রতিটি ধর্ম, জাত ও সম্প্রদায়কে একসূত্রে বাঁধতে চায়।” নিজের ভারত জোড়ো যাত্রার প্রসঙ্গ টেনে রাহুল বলেন, “আমি ৪ হাজার কিলোমিটার হেঁটেছি ভালোবাসার দোকান খুলতে ঘৃণার বাজারে। মোদির রক্তে ঘৃণা আছে, আমার রক্তে ভালোবাসা। এই আমাদের পার্থক্য।” শেষে তিনি দৃঢ়তার সঙ্গে দাবি করেন যে, বিহারে সরকার গড়বে ইন্ডিয়া জোট।